 

**בבית הדין הצבאי המחוזי**

**במחוז שיפוטי צפון**

**בפני השופטת: סא"ל מיכל אמברם שחר**

**בעניין: התובע הצבאי (ע"י ב"כ, סרן עמית בן שלום)**

**נגד**

הנאשמת: ח/XXX רב"ט ת' ס' (ע"י ב"כ, עו"ד סרן ליאורה ליקואנט)

**הכרעת-דין**

החיילת מורשעת, על פי הודאתה, בעבירה של התנהגות מבישה, לפי סעיף 129 לחוק השיפוט הצבאי, התשט"ו-1955, בכך שנעדרה מיחידתה, XXX, מיום 01.09.2021 ועד יום 09.01.2022 למשך 131 ימים, בהתאם לכתב האישום המתוקן ולפרטים הנוספים.

**ניתנה היום, כ"א באדר התשפ"ג, 14.03.2023, והודעה בפומבי ובמעמד הצדדים.**

­­­­­\_\_\_\_\_\_\_\_\_\_\_\_

**שופטת**

**גזר-דין**

החיילת הורשעה על פי הודאתה בעבירה של התנהגות מבישה, בגין כך שנעדרה מיחידתה במשך 131 ימים עד להתייצבותה. ברקע ההיעדרות, קשיים במישור הרגשי. עם כניסתה להליך השילוב, שולבה החיילת במסלול השילוב הרגיל, ביחידה שממנה יצאה לעריקות – XXX. במהלך חודש יולי 2022 הועברה החיילת למסלול השילוב המקיף, לאור קשיים משמעתיים ביחידה. היא לוותה תחילה על ידי המפקד המלווה, רס"ר ליאור עזתי ובהמשך, במהלך חודש ספטמבר, המשיכה ללוות אותה המפקדת, סמ"ר קורל. בין החיילת למפקדת המלווה נוצר קשר אמיץ, המפקדת נתנה את אמונה בחיילת, העצימה אותה וסייעה לה בעליות ובירידות. חרף הקשיים שעימם התמודדה החיילת, היא הפגינה מחויבות להליך, מוטיבציה לסיים אותו, התייצבה לישיבות בית הדין, הכירה תודה למפקדת על התמיכה, שמרה על עבודה קבועה וגילתה לאורך הדיונים תבונה ומחויבות.

עם סיום הליך השילוב, נותרו לחיילת חודשיים להשלמת שירותה הצבאי ואין בליבי ספק כי בזכות האמון שרכשה החיילת מחדש במסגרת הליך השילוב, תגיע לקו הסיום בהצלחה רבה.

יש לציין לחיוב את המפקדת המלווה אשר מלווה מודל לליווי פיקודי במסגרת הליכים אלה.

הסדר הטיעון יאומץ.

**על החיילת נגזר עונש מאסר מותנה בן שלושים (30) ימים למשך שנתיים (2), לבל תעבור עבירה לפי סעיף 92 או 94 לחוק השיפוט הצבאי, התשט"ו-1955.**

**מזכירות בית הדין תעביר את ההחלטה לאנשי הקשר במרכז אבחון וחוסן (גחל"ת), לאנשי הקשר במדור שילוב, לרמ"ד עריקים במקמש"ר ולמפקדי החיילת – סא"ל א' כ וסמ"ר ק' ל'.**

**העתק יועבר גם לעו"ס בית הדין המשלב (**meshalev.tali@gmail.com**).**

**העתק יופנה למש"קי בית הדין המשלב של מחוז השיפוט, אשר מתבקשים לעדכן כי החיילת השלימה בהצלחה את הליך השילוב.**

**המזכירות תסמן את התיק במערכת חוק וצדק בסימון "הושלם הליך שילוב".**

**זכות ערעור כחוק.**

**ניתן היום, כ"א באדר התשפ"ג, 14.03.2023, והודע בפומבי ובמעמד הצדדים.**

\_\_\_\_\_\_\_\_\_\_\_\_\_\_\_

שופטת

**נערך על ידי א.ל**

**בתאריך 27.03.2023**

**חתימת המגיה: סגן שיר בן-ארמון**